Ibuye nendondo imbongi yase Hopewell | News24Ibuye nendondo imbongi yase HopewellIHLOMULE ngendondo imbongi yaseHopewell esencane kumaKZN Capital Maskandi Awards enzeke ngenyanga yamasiko uMandulo (September) ehholo ledolobha uMgungundlovu.UNtatheli kaNdaba Phetha (20) uthi ujabule kakhulu ngokuhlomula kwakhe njengoba lokhu kuveza ngokusobala ukuzikhandla kanye nokuzimisela kwakhe ekubhaleni izinkondlo, nokuyinto esondelene kakhulu nenhliziyo yakhe. Le mbongi ithi kwaba ukuzwa nje ukuthi abantu bayamenywa ukuthi bangenele ukuze bahlonyuliswe yangabe isapholisa maseko, yalandela yonke imigomo yangenela.Uthe ukhethwe izigaba ezintathu kodwa wabe esephumelela esigabeni se “ Best Poetry and Message”. Ezinye izigaba ezimbili akhethwe kuzo i- “Best Poetry and reciting neBest Poetry.“Inkondlo yami okuyiyona engiphumelele ngayo, inkondlo ethi ‘Wena udlala ngegeja kuziliwe’. Lokhu kusuke kushiwo kumuntu osuke enza into ngokungafanele. Iyinkondlo yami entsha nalapho ngisuke ngiluleka khona odadewethu ngibaxwayisa ngabantu besilisa nangendlela okumele bafunde ukuzimela ngayo abantu besifazane. Isikhathi esiningi odadewethu baba nokuzenyeza ukuthi ngeke baze bakwazi ukuzimela ngaphandle kwabantu besilisa. Lona ngumyalezo wami obhekiswe kubona ukubatshela ukuthi nabo bangakwazi ukuzimela ngaphandle kokuthembela ebantwini besilisa,” kusho uPhetha.Uthi eqala ngqa ukuhaya inkondlo phambi kwabafundi waba ihlaya bemtshela ukuthi akaphose ithawula ekuhayeni izinkondlo. Uqhube wathi lokho kwamenza waba nogqozi futhi wafuna ukuqhubekela phambili nokuhaya izinkondlo.“Kulapho ngaqala khona ukubhala ngangabe ngisama. Ngaqhubeka njalo kwaze kwafika lapho ngikhona njengamanje. Sengibhale izinkondlo ezidlula ngisho emakhulwini amabili. Konke lokhu ngikwenza ngenxa yothando lokubhala izinkondlo enginalo. Ngijabule kakhulu ukuhlomula kule ndima engihlomule kuyona. Lokho kukhombisa ngokusobala ukuthi ngiyazimisela kwengikwenzayo,” kuqhuba yena.Uthe ukubhala kwakhe izinkondlo ngolimi lwesiZulu ingoba efuna ukuthi abantu bazigqaje ngolimi lwabo. Uveze ukuthi ukhuthazwa imisebenzi kaGcina Mhlophe nokuthi ufisa ukuba nencwadi necwecwe kwalezi zinkondlo
